Diari Oficial de la Generalitat Valenciana


Sumari del DOGV 5809, del 18-07-2008 (2008/8941)

ORDE de 9 de juliol de 2008, de la Conselleria de Sanitat, per la qual s'establixen les bases reguladores i es convoquen beques per a estudis de formació en investigació sobre millora de la qualitat i seguretat de l'atenció als pacients de la Direcció General de Qualitat i Atenció al Pacient de l'Agència Valenciana de Salut per a l'any 2008.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5809

Data del DOGV
:   18-07-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/8941


Data del document
:   09-07-2008

Organisme emissor
:   Conselleria de Sanitat

Tipus de document
:   Ordre

Descriptors 

:   * assignació per estudis
    * professió sanitària
    * ajuda pública
    * personal sanitari
    * suport econòmic

ORDE de 9 de juliol de 2008, de la Conselleria de Sanitat, per la qual s'establixen les bases reguladores i es convoquen beques per a estudis de formació en investigació sobre millora de la qualitat i seguretat de l'atenció als pacients de la Direcció General de Qualitat i Atenció al Pacient de l'Agència Valenciana de Salut per a l'any 2008. [2008/8941]  
L'objectiu general d'esta convocatòria és afavorir la formació, capacitació científica i desenvolupament instrumental adequat per a optimitzar les investigacions sobre les intervencions orientades a la millora de la qualitat i seguretat de la prestació assistencial. Per a això, la present orde té com a objecte aprovar les bases per què es regiran les beques per al desenvolupament de treballs formatius en matèries de millora de la qualitat i seguretat de l'atenció als pacients i que s'incorporen com a annex a esta orde, i convocar concurs públic per a la concessió.  
Les beques objecte d'esta convocatòria no cal que es notifiquen a la Comissió Europea ja que no tenen tots els requisits de l'apartat 1 de l'article 87 del Tractat Constitutiu de la Comunitat Europea i, en concret, perquè no comporten un avantatge econòmic, ja que van dirigides a persones que no exercixen activitat econòmica.  
Per això, a proposta de la Direcció General de Qualitat i Atenció al Pacient i d'acord amb el que establix l'article 47.11 de la Llei de la Hisenda Pública de la Generalitat Valenciana, el Decret 108/1992, de 6 de juliol, del Govern Valencià, pel qual es regula la concessió de beques i l'article 5 del Decret 25/2005, de 4 de febrer, del Consell de la Generalitat Valenciana pel qual s'aproven els Estatuts reguladors de l'Agència Valenciana de Salut.  
ORDENE  
Article 1  
Aprovar les bases per què es regiran les beques per al desenvolupament d'estudis de formació en investigació sobre les matèries de millora de la qualitat i seguretat de l'atenció als pacients, que s'incorporen com a annex I a la present orde, així com els continguts del model de sol·licitud recollits en l'annex II.  
Article 2  
Convocar concurs públic per a la concessió de beques per a estudis de formació en investigació en l'àmbit de la millora de la qualitat i seguretat de l'atenció al pacient a través de la Direcció General de Qualitat i Atenció al Pacient de l'Agència Valenciana de Salut   
Article 3  
Les beques que regula esta orde es finançaran a càrrec del programa pressupostari de l'Agència Valenciana de Salut 79.23.57.3360641.11.UE "Anàlisi i avaluació de l'atenció al pacient", de la Direcció General de Qualitat i Atenció al Pacient, codi de línia T5873000,per un import total màxim fins a 199.500 euros, dels pressupostos de la Generalitat Valenciana per a l'any 2008.   
El període de duració de les beques comprendrà des de l'1 de juliol de 2008 o, en cas de resoldre's amb posterioritat, des de l'endemà a la seua notificació, fins al 31 de desembre de 2008. No obstant això, podrà prorrogar-se, mitjançant una resolució que n'explique els motius, a l'exercici 2009, condicionant a l'existència de consignació pressupostària, adequada i suficient, en tal exercici. En tot cas, la beca no tindrà una duració total superior a 18 mesos.   
Article 4  
S'autoritza la directora general de Qualitat i Atenció al Pacient perquè, en l'àmbit de les seues competències, adopte les mesures necessàries per al desenvolupament i aplicació d'esta orde.  
Article 5  
La present orde entrarà en vigor l'endemà de la publicació en el Diari Oficial de la Comunitat Valenciana.  
València, 9 de juliol de 2008  
El conseller de Sanitat  
MANUEL CERVERA TAULET  
ANNEX I  
Beques per a estudis de formació en investigació sobre millora de la qualitat i seguretat de l'atenció als pacients.   
Primera. Objecte i finalitat  
1.1. Les beques tenen per objecte l'ajuda al desenvolupament d'estudis de formació en investigació i millora de la qualitat i seguretat de l'atenció als pacients en els centres de l'Agència Valenciana de Salut, desplegant programes de qualitat i seguretat de l'atenció al pacient sota la coordinació de la Direcció General de Qualitat i Atenció al Pacient.   
1.2. Es convoquen 25 beques destinades a titulats universitaris, que col·laboren en els projectes i accions d'investigació sobre millora de la qualitat i seguretat de l'atenció al pacient impulsats per la Direcció General de Qualitat i Atenció al Pacient. L'execució dels projectes es durà a terme en els diferents institucions i centres administratius o assistencials de l'Agència Valenciana de Salut en els departaments de salut de la Comunitat Valenciana.   
1.3. La formació adquirida s'articularà al voltant de les matèries següents:   
- Investigació sobre incidència i prevalença de problemes de seguretat assistencial: esdeveniments adversos, problemes relacionats amb els medicaments i les pràctiques sanitàries.  
- Mesurament de la qualitat de l'assistència: desenvolupament i anàlisi d'indicadors de qualitat i seguretat assistencial  
- Identificació de problemes de qualitat: maneig i aplicació de les ferramentes de millora de qualitat: gràfics de control, diagrames causa-efecte, fluxogrames, etc.  
- Anàlisi de la utilització adequada dels servicis sanitaris i els seus determinants.  
- Anàlisi de la variabilitat identificada en l'assistència sanitària, determinants i implicacions.  
1.4. Segons que disposa l'article 7 del Decret 147/2007, de 7 de setembre, esta convocatòria no cal que siga notificada a la Comissió Europea perquè no reunix tots els requisits de l'arpartat 1 de l'article 87 del Tractat CE, ja que per la naturalesa de les ajudes i destinataris no afecta els intercanvis comercials entre estats membres.  
Segona. Dotació, duració i pagament de beques  
2.1 Cada beca està dotada de 1.330 euros bruts mensuals, amb un import total màxim per al període establit de l'any 2008 de 7.980 euros, i estarà subjecta a les retencions que procedisquen legalment. Els becaris hauran d'acreditar que posseïxen cobertura sanitària.  
2.2 El període de duració de les beques comprendrà des de l'1 de juliol de 2008 - o si es resolen amb posterioritat, des de l'endemà de la notificació, fins al 31 de desembre de 2008. No obstant, pot prorrogar-se, mitjançant una resolució motivada, a l'exercici 2009, amb la condició que hi haja consignació pressupostària, adequada i suficient, en eixe exercici. En tot cas, la beca no tindrà una duració total superior a 18 mesos.   
2.3 L'import de les beques s'abonarà mensualment, amb la certificació prèvia de conformitat emesa per la directora general de Qualitat i Atenció al Pacient.  
Tercera. Titulació exigida, condicions generals i barem  
3.1 Els aspirants que desitgen accedir a la present convocatòria de beques han d'estar en possessió de la titulació de llicenciat o diplomat en ciències de la salut, estadística i disciplines afins, particulrament economia de la salut.  
3.2 Es tindran en compte en el procés de selecció, els següents  
mèrits i coneixements:  
a) Cursos d'especialització, especialment en investigació sanitària, epidemiologia, salut pública, gestió, estadística o qualitat.  
b) Coneixements d'anglés, amb competència almenys lectora.   
c) Coneixements i experiència com a usuari d'aplicacions informàtiques de caràcter estadístic i/o epidemiològic.  
3.3 Els mèrits adduïts pels aspirants es valoraran de la forma següent:  
a) Expedient acadèmic: fins a 2 punts.  
b) Formació extraacadèmica: fins a 2 punts.  
c) Coneixements i experiència en la metodologia emprada en estudis d'investigació sanitària, seguretat assistencial i intervencions de millora de qualitat: fins a 2 punts.  
d) Entrevista personal: fins a 4 punts.  
3.4 Seran excloses les sol·licituds dels aspirants que tinguen una relació laboral remunerada. Els mèrits que s'al·leguen han de ser acreditats, degudament compulsats, en el moment de presentació de sol·licituds.  
Quarta. Formalització de sol·licituds i termini  
En la sol·licitud, dirigida a la Direcció General de Qualitat i Atenció al Pacient, es farà constar:  
a) Cognoms  
b) Nom  
c) Data de naixement.  
d) Nacionalitat  
e) Document nacional d'identitat  
f) Domicili.  
g) Població. Codi postal  
h) Telèfons (fix i mòbil, si en tenen) i fax més pròxim.  
i) Titulació.  
j) Expedient acadèmic.  
k) Currículum.  
l) Qualssevol altres documents que acrediten la possessió del títol o mèrits, docents, investigadors o professionals que es desitgen al·legar.  
m) Declaració responsable de no tindre cap relació laboral ni tindre concedida qualsevol altra ajuda o beca per a la mateixa activitat o semblant.   
n) Llista prioritzada dels departaments sanitaris on vol fer les activitats d'investigació.  
No poden obtindre la condició de beneficiari les persones en què es done alguna de les circumstàncies establides en l'article 13.2 de la Llei 38/2003, de 17 de novembre, General de Subvencions, i en els articles 18 i concordants del Reial Decret 887/2006, de 21 de juliol, pel qual s'aprova el Reglament de la Llei General de Subvencions. El fet de no estar afectat per estes circumstàncies s'ha de justificar de la manera legal i reglamentària abans que es dicte la proposta de resolució de concessió de les beques.  
El termini de presentació de sol·licituds és de 15 dies naturals, comptats a partir del dia següent al de la publicació d'esta orde en el Diari Oficial de la Comunitat Valenciana.  
Les sol·licituds es dirigiran a la Direcció General de Qualitat i Atenció al Pacient, carrer Misser Mascó, 31, València 46110.   
Cinquena. Comissió avaluadora, selecció, resolució i recursos.  
5.1. De la comissió avaluadora, que estarà presidida per la directora general de Qualitat i Atenció al Pacient, o suplent que designe per substituir-la, formaran part:   
- La cap de l'Àrea de Qualitat i Atenció al Pacient  
- Dos representants de Servici de Qualitat Assistencial, designats per la directora general de Qualitat i Atenció al Pacient.  
- Un responsable del programa de seguretat assistencial en institucions sanitàries designat per la directora general de Qualitat i Atenció al Pacient.  
El funcionament de la comissió haurà d'adaptar-se al que establix la present convocatòria i de manera subsidiària a les regles contingudes en el Capítol II del Títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú .  
5.2 La comissió tindrà facultats per a resoldre tots els dubtes que apareguen en la interpretació de les bases. Una vegada finalitzat el procés selectiu, la comissió elaborarà una proposta de concessió de beques que contindrà la relació de beneficiats, amb expressió del departament de destinació de cada beneficiari. La negativa a fer les activitats en algun dels departaments demanats comporta la renúncia automàtica a la beca. Es podrà incloure una borsa de reserva per al cas de produir-se alguna renúncia o abandó. La comissió podrà proposar deixar deserta, totalment o parcialment l'adjudicació de les beques convocades.  
5.3 A la vista de la proposta de la comissió avaluadora, les beques s'adjudicaran mitjançant una resolució del director gerent de l'Agència Valenciana de Salut.   
La resolució de concessió es dictarà i notificarà en el termini màxim de dos mesos, comptats des de l'endemà a la finalització del termini d'entrega de sol·licituds. La resolució es comunicarà a les persones interessades i a més es publicarà la relació per orde de puntuació obtinguda pels aspirants i les designacions assignades en el tauler d'anuncis de la Conselleria de Sanitat (C/ Misser Mascó 31, València), d'acord amb l'article 4.3 del Decret 108/1992, de 6 de juliol, del Govern Valencià, pel qual es regula la concessió de beques. Esta relació es constituirà com a borsa de reserva, per si hi havia cap renúncia o abandó.  
Sexta. Drets obligacions, tutoria i incidències dels becaris  
6.1 Quant a les obligacions dels beneficiaris s'aplica el Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei de la Hisenda Pública de la Generalitat Valenciana, amb particular efecte de l'article 47, així com l'article 14, de la Llei 38/2003, de 17 de novembre, General de Subvencions.   
6.2 Les beques són incompatibles amb l'aprofitament de qualsevol altra beca, ajuda o activitat laboral que supose una activitat semblant o que impedisca el compliment de les obligacions com a becari. La infracció d'esta regla, en qualsevol moment del període de l'aprofitament, deixarà sense efecte la beca adjudicada.   
6.3 La Direcció General de Qualitat i Atenció al Pacient convocarà els adjudicataris sol·licitants de les beques per a la firma del corresponent document de notificació i acceptació.  
6.4 La Direcció General de Qualitat i Atenció al Pacient ordenarà les activitats i projectes, establirà la ubicació i dedicació dels becaris, segons els criteris dels seus propis servicis i mitjans, i amb una dedicació total de 35 hores setmanals.  
6.5 Les obligacions dels becaris seran:  
a) Participar en les activitats mampreses en el seu centre en aquelles matèries de seguretat i qualitat assistencial incloses en el seu pla formatiu i, en concret, les relacionades amb:  
- Incidència i prevalença de problemes de seguretat assistencial:   
- Desenvolupament i anàlisi d'indicadors de qualitat i seguretat assistencial  
- Maneig i aplicació de les ferramentes de millora de qualitat: gràfics de control, diagrames causa-efecte, fluxogrames, etc.  
- Anàlisi de la utilització adequada i la variabilitat identificada en l'assistència sanitària  
b) Realitzar les tasques encomanades relacionades amb l'anterior, i específicament la participació en la captura, recollida i mecanització de la informació necessària per a la investigació, així com en les anàlisis de dades i en la confecció de la documentació que done compte d'això.  
c) Abans de la finalització de la beca, escriure una memòria científica i de les activitats dutes a terme durant eixe període.  
d) Els becaris estan obligats a fer constar l'aprofitament i procedència de la beca en en els treballs d'investigació, tesis doctorals, publicacions científiques i altres documents semblants que es beneficien d'esta activitat formativa, així com en qualsevol publicació derivada o relacionada.  
6.6 Finalitzat el període d'aprofitament de la beca, i amb un informe previ d'assistència, aprofitament i aptitud, el director general de Qualitat i Atenció al Pacient estendrà el certificat corresponent.  
6.7. Si els becaris, com a conseqüència del desenvolupament de les tasques que hagen de dur a terme, incorregueren en despeses de desplaçament, pernoctació o restauració, el rescabalarà el centre del departament de destinació en els termes que, per al personal de la Generalitat Valenciana i l'adscrit funcionalment al seu servici, establix el Decret 24/1997, d'11 de febrer, del Govern Valencià, sobre indemnitzacions per raó del servici i gratificacions per servicis extraordinaris, si així procedira segons que disposa l'article 1 del decret esmentat. L'aplicació d'eixa normativa es referirà únicament als conceptes i quanties que han de ser compensats sense que això implique una modificació en la relació jurídica del becari amb l'administració. Esta aplicació estarà condicionada a l'existència de les previsions/retencions de crèdit suficient i adequat a la naturalesa de la despesa en els centres gestors corresponents dels departaments.  
7 La Direcció General de Qualitat i Atenció al Pacient resoldrà les incidències que es produïsquen durant el període d'aprofitament de la beca i podrà deixar-les sense efecte, amb audiència prèvia de la persona interessada, en els casos següents:  
a) Incompliment de les obligacions.  
b) No fer l'activitat que motive la concessió.  
c) Deixar de reunir els requisits exigits en la present convocatòria.  
Davant de les incidències, renúncies, abandons o incompliments que deixen vacant una beca, es procedirà a cobrir-la segons l'orde establit en la borsa de reserva que resulte del procés de selecció i les preferències de destinació expressades pels aspirants.  
Recursos  
Contra la resolució d'adjudicació de beques del director gerent de l'Agència Valenciana de Salut es pot interposar recurs d'alçada davant del conseller de Sanitat, d'acord amb l'article 27.2 del Decret 25/2005, de 4 de febrer, del Consell de la Generalitat Valenciana, pel qual s'aproven els Estatuts reguladors de l'Agència Valenciana de Salut.  
ANNEX II  
Sol·licitud de beca per a la realització de treballs formatius en l'àmbit de la millora de la qualitat i seguretat de l'atenció al pacient  
(nom i cognoms) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,   
amb domicili a\_\_\_\_\_\_\_\_\_\_\_\_\_\_\_\_\_\_\_\_\_\_.,   
carrer \_\_\_\_\_\_\_\_\_\_\_\_\_\_\_\_\_\_\_\_\_\_, núm. \_\_\_\_\_.,   
amb DNI núm. \_\_\_\_\_\_\_\_\_\_\_\_\_\_\_\_\_\_\_\_\_,   
telèfon familiar \_\_\_\_\_\_\_\_\_\_\_\_\_\_\_, telèfon mòbil\_\_\_\_\_\_\_\_\_\_\_\_\_\_\_\_\_\_\_\_\_\_ i correu electrònic \_\_\_\_\_\_\_\_\_\_\_\_\_\_\_\_\_\_\_\_\_\_,  
conec l'Orde de 9 de juliol de 2008, per la qual la Conselleria de Sanitat convoca beques per a la realització de treballs formatius en l'àmbit de la millora de la qualitat i seguretat de l'atenció al pacient, i també les condicions establides en les bases, em compromet a acceptar-les, a assistir i participar plenament en els programes de treball que siguen establits, en cas de ser-ne adjudicatari, declare que totes les dades personals, acadèmiques i professionals assenyalades en l'escrit són certes, i adjunte la documentació següent:  
- fotocòpia compulsada del document nacional d'identitat.  
- currículum vitae, en el qual s'indica la formació acadèmica, els cursos d'especialització i la resta de mèrits i coneixements, l'experiència professional, idiomes, beques aprofitades, etc. i en el qual es fan constar les dades personals, data i lloc de naixement, domicili actual, telèfon (de domicili i, si és el cas, mòbil), fax i una foto de mida de carnet del sol·licitant.  
- fotocòpia compulsada del títol acadèmic o del document acreditatiu d'haver abonat els drets d'expedició.  
- expedient acadèmic.  
- fotocòpia compulsada dels documents que acrediten la possessió de títols, cursos i mèrits que figuren en el currículum.  
- declaració responsable de no tindre concedida qualsevol altra beca o ajuda per a la mateixa activitat o semblant i estar al corrent en les seues obligacions fiscals i davant de la Seguretat Social, així com tindre cobertura sanitària.  
- declaració responsable de no tindre relació laboral.  
- llista prioritzada dels departaments sanitaris en què vol fer les activitats d'investigació (\*)  
SOL·LICITE:  
Tinga per admesa la present instància amb la seua documentació per a tot el que establix la convocatòria de beques per a ajuda a pràctiques professionals.  
València, \_.., d \_\_\_\_\_..... de 2008  
Firma de la persona interessada  
DIRIGIR A:  
Direcció General de Qualitat i Atenció al Pacient  
(\*) Centre de referència i denominació dels departaments sol·licitats: (se'n pot sol·licitar un, tots o els que es vulga, en l'orde de preferència. La negativa a fer les activitats en algun dels departaments sol·licitats comportarà la renúncia automàtica a la beca).  
Hospital de Vinaròs-Departament 01  
Hospital General de Castelló-Departament 02  
Hospital de la Plana-Departament 03  
Hospital de Sagunt-Departament 04  
Hospital Clínic de València-Departament 05  
Hospital Arnau de Vilanova-Departament 06  
Hospital la Fe-Departament 07  
Hospital de Requena-Departament 08  
Hospital Doctor Peset-Departament 10  
Hospital Francesc de Borja-Gandia-Departament 12  
Hospital Lluís Alcanyís-Xàtiva-Departament 14  
Hospital d'Alcoi-Departament 15  
Hospital Marina Baixa-la Vila Joiosa-Departament 16  
Hospital Sant Joan d'Alacant-Departament 17  
Hospital d'Elda-Departament 18  
Hospital General d'Alacant-Departament 19  
Hospital d'Elx-Departament 20  
Hospital d'Orihuela-Departament 21